
RAPORT

asupra propunerii legislative pentru modificarea și completarea Legii Nr. 14/2003 a partidelor politice

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă  pentru modificarea și completarea Legii Nr. 14/2003 a partidelor politice, trimisă cu adresa nr. Pl-x 231 din 28 aprilie 2014 şi  înregistrată cu nr. 4c-11/514  din 29 aprilie 2014.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 23 aprilie 2014. 

Comisia pentru drepturile omului, culte şi problemele minorităţilor naţionale a transmis un aviz negativ cu nr. 4c-5/330 din 7 mai 2014.
Comisia pentru administrație publică și amenajarea teritoriului a transmis un aviz negativ cu nr. 4c-6/171 din 11 iunie 2014.


Consiliul Legislativ, prin avizul nr. 1301 din 25 noiembrie 2013, a avizat favorabil, cu observaţii şi propuneri, iniţiativa legislativă.


Guvernul României a transmis un punct de vedere cu nr.112 din 24 ianuarie 2014 prin care consideră că Parlamentul  este singurul în măsură să se pronunțe asupra adoptării propunerii legislative.

Propunerea legislativă are ca obiect de reglementare: modificarea și completarea Legii nr. 14/2003 a partidelor politice propunându-se următoarele:

- statutul și programul politic al partidului să fie aprobate de forul suprem de conducere al partidului și publicate pe site-ul acestuia;
- stabilirea în textul legii a duratei mandatului conducerii organizaționale teritoriale ale partidului;
- alegerea organelor executive de către adunările generale ale membrilor;
- instituirea unui organ de conducere deliberativ suplimentar față de  cele existente;
- instituirea obligației adunării generale de a se întruni cel puțin o dată pe an, față de o dată la 4 ani, cum prevede legea actual;
- modificarea procedurii și a condițiilor de constituire a partidului politic;
- actualizarea anuală a listei de membri (art. 27 prevede că actualizarea se face în fiecare an preelectoral; 

- reducerea numărului de membrii fondatori minim necesar la înființarea unui partid politic;
- modificarea situațiilor în care un partid politic poate fi desemnat ca inactive.
 În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 18 iunie 2014. 


La dezbateri membrii Comisiei juridice, de disciplină şi imunităţi au fost prezenţi conform listei de prezenţă.


Cu ocazia dezbaterilor, s-a constatat că măsurile propuse pentru creșterea gradului de democrație internă în cadrul partidelor politice, așa cum rezultă din Expunerea de motive, nu sunt proporționale, fiind de natură să afecteze echilibrul dintre libertatea partidelor politice și ordinea constituțională democratică. De asemenea, s-a constatat că instanțele de judecată nu au competența de a cenzura hotărârile organelor de așa numita jurisdicție internă a partidelor, hotărâri care au caracter de acte politice, emise în baza unor norme proprii statutelor acestora. În consecință, utilizarea sintagmei organe jurisdicționale ale partidului poate crea premisele unor vicii de neconstituționalitate prin raportare la prevederile art. 21 privind accesul liber la justiție.

 S-a constatat, de asemenea, că textul de lege cuprinde noțiuni neclare și imprecise, precum alegeri externe, candidaturi externe, scrutin electoral extern. Referitor la modul de redactare al propunerii legislative, s-a apreciat că instrumentul de motivare nu întrunește elementele prevăzute de art. 31 din Legea nr. 24/2000 privind normele de tehnică legislativă pentru eleaborarea actelor normative, republicată, cu modificările și completările ulterioare.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea propunerii legislative  pentru modificarea și completarea Legii Nr. 14/2003 a partidelor politice.
În raport cu obiectul şi conţinutul reglementării, propunerea legislativă face parte din categoria legilor organice.
                     PREŞEDINTE,                                                  SECRETAR,

               Ciprian Nicolae Nica                               Sorin Constantin STRAGEA                         

Consilier parlamentar, Paul Şerban

